b'\n_START_ARTICLE_\nYrj\xc3\xb6 (Saksi)\n_START_PARAGRAPH_\nYrj\xc3\xb6 (8. elokuuta 1832 \xe2\x80\x93 15. lokakuuta 1904) oli Saksan keisarikuntaan kuuluneen Saksin kuningaskunnan kuningas vuosina 1902\xe2\x80\x931904. H\xc3\xa4n oli my\xc3\xb6s sotamarsalkka Saksan keisarikunnan armeijassa._NEWLINE_Yrj\xc3\xb6 oli Saksin kuningas Juhanan toinen poika. H\xc3\xa4n yleni Saksin armeijassa kenraalimajuriksi ja komensi vuoden 1866 sodassa ratsuv\xc3\xa4kiprikaatia. Ranskan\xe2\x80\x93Saksan sodassa 1870\xe2\x80\x931871 h\xc3\xa4n komensi ensin yht\xc3\xa4 saksilaista divisioonaa ja sen j\xc3\xa4lkeen Saksin armeijasta muodostettua 12. armeijakuntaa veljens\xc3\xa4 Albertin siirrytty\xc3\xa4 armeijankomentajaksi. Kun Albert vuonna 1873 kohosi Saksin kuninkaaksi, Yrj\xc3\xb6 nimitettiin pysyv\xc3\xa4sti 12. armeijakunnan komentajaksi. Vuonna 1888 h\xc3\xa4nest\xc3\xa4 tuli kenraalisotamarsalkka sek\xc3\xa4 Saksan 3. sotilaspiirin tarkastaja. Albertin kuoltua 19. kes\xc3\xa4kuuta 1902 Yrj\xc3\xb6 seurasi h\xc3\xa4nt\xc3\xa4 Saksin hallitsijana, mutta ehti hallita vain kaksi vuotta ennen omaa kuolemaansa._NEWLINE_Yrj\xc3\xb6n puoliso oli vuodesta 1859 Portugalin prinsessa Maria Anna. Yksi heid\xc3\xa4n pojistaan oli Yrj\xc3\xb6n seuraajaksi tullut Fredrik August III.'